ТЛУМАЧЭННЕ ДА КОНКУРСА ПРАПАНОВАЎ

**ARTPOWER BELARUS: МІДЗІ-ПРАЕКТЫ**

| **РАСКЛАД МІДЗІ-ГРАНТАЎ** **(5000–60 000 EUR)** |  |
| --- | --- |
| СТАРТ ПАДАЧЫ ЗАЯВАК | 04.10.2023 (другі кол) |
| ДЭДЛАЙН ПАДАЧЫ ЗАЯВАК | 13.11.2023 23:59 паводле менскага часу (другі кол) |
| АБ'ЯЎЛЕННЕ ВЫНІКАЎ | да 25.01.2024 (другі кол) |
| ДАТЫ СТАРТУ ПРАЕКТУ | 01.02.2024 – 01.08.2024 (другі кол) |
| ПРАЦЯГЛАСЦЬ ПРАЕКТУ | 3–9 месяцаў |
| ДАТА ЗАКАНЧЭННЯ ПРАЕКТУ | не пазней за 01.11.2024 |

Сродкі для грантаў ArtPower Belarus вылучаныя Еўрапейскім Звязам. Гэтыя рэкамендацыі былі складзеныя згодна з Практычным кіраўніцтвам у кантрактавых працэдурах для вонкавых дзеянняў Еўрапейскага Звязу (PRAG), раздзел 6.8.2. Заяўкі, пададзеныя згодна з гэтымі прынцыпамі, павінны адпавядаць умовам PRAG ([версія 2021.1](https://intpa-econtent-public.s3.eu-west-1.amazonaws.com/ePrag/2021.1/ePrag-en-2021.1.pdf)).

1. Мэты конкурсу

Агульная мэта конкурсу прапановаў – падтрымаць свабоднае самавыяўленне беларускіх дзеячаў мастацтва і культуры ў рэалізацыі іхных творчых праектаў.

Канкрэтныя мэты конкурсу:

* падтрымаць стварэнне культурніцкіх прадуктаў на падтрыманне свабоды выказвання меркаванняў ды імкнення да яркай і разнастайнай культуры, даступнай усім (праз адукацыю, даследаванні, палітычныя даследаванні і міжнародную супрацу);
* захаваць еднасць беларускага нацыянальна-культурніцкага жыцця ва ўмовах фрагментацыі інфармацыйнай прасторы краіны і на фоне засілля агрэсіўнай расійскай прапаганды;
* захоўваць і развіваць нацыянальную культурную спадчыну як частку еўрапейскай культурнай спадчыны.

2. Хто можа браць удзел

Браць удзел у конкурсе могуць суб'екты культуры і мастацтва: фізічныя асобы ў партнёрстве з арганізацыямі ці арганізацыі, дзейнасць якіх у большай ступені рэалізуецца ў Беларусі ці для аўдыторыі ў Беларусі – **далей Заяўнік.**

**У прыватнасці гэта:**

* фізічныя асобы – дзеячы мастацтва і культуры, дзейнасць якіх збольшага ажыццяўляецца ў Беларусі або для аўдыторыі ў Беларусі\* – у партнёрстве з арганізацыяй
(пералік сродкаў на рэалізацыю праекту можа быць зроблены выключна на рахунак юрыдычнай асобы. З рахунку такога тыпу мусіць таксама весціся фінансавае адміністраванне праекту. Сам заяўнік (група) не абавязкова мусіць быць уладальнікам юрыдычнай асобы)
* арганізацыі ды ініцыятывы грамадзянскай супольнасці ў сферы культуры, зарэгістраваныя ў краінах – сябрах Еўразвязу ці ў бяспечных краінах “Усходняга партнёрства”)

Заяўка можа падавацца індывідуальна ці ў партнёрстве. У гэтым выпадку адна фізічная або юрыдычная асоба павінна выступаць у якасці вядучай арганізацыі. Вядучаму заяўніку з партнёрам дазваляецца выступаць у якасці партнёра ў іншых праектах.

Вы можаце не пазначаць партнёрскай арганізацыі на момант падачы заяўкі, але яе неабходна будзе знайсці на працягу 1 месяца ў выпадку, калі ваш праект будзе падтрыманы.

\***Важна:** *Усе вынікі рэалізацыі праектаў, падтрыманых грантамі, павінны быць даступныя для аўдыторыі ў Беларусі праз выкарыстанне інфармацыйных тэхналогіяў і любых іншых сродкаў. План распаўсюду і ахопу будзе абавязковаю часткаю праектаў.*

**Патрабаванні да заяўніка:**

* заяўнікі (фізічныя ці юрыдычныя асобы, кіраўнік праекту і партнёры) павінны быць актыўнымі ў культурніцка-творчай сферы;
* арганізацыі ды АГС павінны мець сістэму фінансавага кіравання для забеспячэння належнай справаздачнасці і кантролю або быць гатовымі прайсці навучанне ў галіне фінансавага кіравання і падаць неабходную пацвярджальную дакументацыю;
* арганізацыя ці партнёр-арганізацыя павінны мець банкаўскі рахунак у краінах Еўропы ці ў бяспечнай краіне “Усходняга партнёрства”.

3. Тып падтрымання і віды дзейнасці

**Тып падтрымання, на які можа прэтэндаваць заяўнік:**

* падтрыманне мастацкіх праектаў розных жанраў (тэатральныя, музычныя, кіно і серыялы, кнігадрукаванне, культурніцкія імпрэзы, інтэрпрэтацыя і папулярызацыя культурнай спадчыны і г. д.);
* падтрыманне міжгаліновых ды інавацыйных праектаў у сферы мастацтва і культуры;
* тэставанне розных мадэляў фінансавання культуры;
* падтрыманне распаўсюду культурніцкіх прадуктаў і развіцця аўдыторыі;
* падтрыманне адукацыйных праектаў у сферы культуры;
* падтрыманне прафесійных аб'яднанняў у сферы культуры і культурніцкіх цэнтраў;
* развіццё супольнасцяў захавання культурна-гістарычнай спадчыны;
* падтрыманне рэпрэсаваных мастакоў і групаў дзеячаў культуры, у тым ліку наданне ім экстранага фінансавання ды іншай дапамогі.

**Віды дзейнасці, якія могуць быць падтрыманыя:**

* майстар-класы, лабараторыі, хакатоны, фестывалі і г. д.;
* вытворчасць і распаўсюд серыялаў, поўнаметражных і кароткаметражных фільмаў;
* выданне кніг і альбомаў;
* асноўнае арганізацыйнае падтрыманне (персанал, памяшканні, абсталяванне, сродкі сувязі і г. д.) арганізацыяў культуры, для ініцыятываў у Беларусі або толькі што перамешчаных, доля ад агульнага бюджэту не больш за 20 %;
* кампаніі адвакацыі, інфармацыйныя кампаніі ў Беларусі і за мяжою;
* распрацоўванне рашэнняў, якія дазваляюць браць удзел уразлівым групам у культурніцкім жыцці;
* распрацоўванне і распаўсюд адукацыйных і асветніцкіх матэрыялаў;
* распрацоўванне і распаўсюд дакументаў, датычных рэформаў у сферы культурнай палітыкі;
* праекты з інавацыйнымі элементамі (напрыклад, сацыяльныя ці тэхналагічныя інавацыі ў мастацтве і культуры), пілотныя праекты з патэнцыялам тыражавання ў шырэйшым маштабе будуць мець прыярытэт.

**Бюджэт і тэрміны рэалізацыі праекту.**
Памер грантаў для мідзі-праекту складае ад 5000 да 60 000 еўраў, але сярэдні памер гранту на мідзі-праект складае 30 000 еўраў.
Мінімальная працягласць мідзі-праектаў другога колу – 3 месяцы, максімальная – 9 месяцаў. Фінал праекта мусіць быць не пазней за 01.11.2024.

Грант пакрывае 100% кошту падтрыманага праекту. Магчымае вылучэнне гранту на суфінансаванне праектаў у тым выпадку, калі яны фінансуюцца за кошт прыватных рэсурсаў ці іншых рэсурсаў, якія не адносяцца да рэсурсаў з фондаў ЕЗ.

**Агульны бюджэт конкурсу прапановаў** для падтрымання праектаў дзеячаў мастацтва і культуры ў 2022-2024 гадах складае:

* 880 000 еўраў для мідзі-праектаў (не меней за 22 праекты, макс. 60 000 еўраў на праект).

4. Як падаць заяўку? Крытэры адбору

Заяўкі на другі кол мідзі-праектаў прымаюцца з 04.10.2023 па 13.11.2023.

Адборачная камісія разглядае ўсе атрыманыя заяўкі на мідзі-гранты ў студзені 2024.

##### Крытэры прымальнасці: наданне інфармацыі

Каб падаць заяўку, неабходна запоўніць форму заяўкі на **беларускай ці англійскай** мове, якую можна знайсці на resource.byculture.org, адаслаць яе з усімі дадаткамі да даты, пазначанай у раскладзе (гл. вышэй), выслаць яе да часу дэдлайну.

Будзе прапанавана падаць наступную інфармацыю:

* асабістыя звесткі;
* досвед працы;
* апісанне праекту;
* падрабязны бюджэтны план.

А таксама наступныя дакументы (у фармаце PDF):

* рэзюмэ і/ці партфоліа;

##### Крытэры адбору: як будуць ацэньваць заяўку

###### Крок 1: Правяранне прымальнасці і комплекснае правяранне заяўніка

Прапановы праектаў будуць правераныя на адпаведнасць крытэрам прымальнасці (гл. вышэй). Заяўнікаў правераць, каб пераканацца ў сапраўднасці заяўніка і ў гісторыі ягонай дзейнасці. У выпадку, калі праектавая прапанова не праходзіць правярання на адпаведнасць патрабаванням конкурсу, заяўніка інфармуюць пра гэта электроннаю поштаю.

###### Крок 2: Ацэнка прапановаў

2 незалежныя эксперты ацэньваюць кожную праектавую прапанову, згодна з ацэначнаю табліцаю (паводле балаў).

| Групы крытэраў  | Вызначэнне | Максімум балаў |
| --- | --- | --- |
| 1. Адпаведнасць і актуальнасць  | Ці спрыяе праект рэалізацыі задачаў і мэтаў конкурсу? | 15 |
| 2. Якасць кантэнту ідзейнасці | Як рэалізуецца праектна практыцы? | 30 |
| 3. Ахоп іраспаўсюд | Якія падыходы выкарыстоўваюцца для распаўсюду інфармацыі пра вынікі праекту? | 25 |
| 4. Якасць менеджменту і фінансавы патэнцыял выканання праекту | Ці здольная каманда праекту давесці яго да паспяховага выканання і справаздачнасці? | 20 |
| 5. Ацэнка рызык  | Ці здольная каманда ацаніць і перадухіліць магчымыя рызыкі невыканання праекту? | 10 |

###### Крок 3: Абмеркаванне і рашэнне адборачнай камісіі

Адборачная камісія складаецца з прадстаўнікоў партнёраў *ArtPower Belarus:* трох прадстаўнікоў Дацкага інстытуту культуры, двух прадстаўнікоў Беларускай Рады культуры і запрошанага эксперта.

Адборачная камісія прымае канчатковае рашэнне пасля сустрэчы онлайн або офлайн. Адборачная камісія пакідае за сабою права даць вядучым кандыдатам рэкамендацыі для паляпшэння прапановаў і прапанаваць змяніць бюджэт.

Адборачная камісія будзе інфармаваць заяўнікаў пра вынікі разгляду праектаў на працягу двух тыдняў пасля прыняцця канчатковага рашэння.

5. Калі вы прайшлі адбор

Пасля прыняцця рашэння аб прысуджэнні гранту заяўнік падпісвае пагадненне аб гранце з Дацкім Інстытутам Культуры. Пагадненне аб гранце будзе патрабаваць выканання ўсіх умоваў ЕЗ.

У пагадненні будуць таксама падрабязна пазначаныя патрабаванні да справаздачнасці. У агульных рысах справаздачнасць будзе складацца з:

* апісальнай справаздачы, якая адсочвае ўзгодненыя паказнікі рэалізацыі ды эфектыўнасці праекту;
* фінансавай справаздачы з падрабязным пералікам выдаткаў, якая суправаджаецца пацвярджальнымі дакументамі.

Шаблоны для апісальных і фінансавых справаздачаў будуць дадзеныя разам з пагадненнем аб гранце.

Грант-менеджары будуць суправаджаць працэс з самага пачатку: рыхтаваць дамовы, удакладняць бюджэты, уносіць заўвагі і прапановы наконт зместу праектаў, кантраляваць выкананне, прымаць справаздачы і кансультаваць пра формы справаздачнасці.

Падпісаўшы пагадненне аб гранце, грантаатрымальнік згаджаецца ўпаўнаважыць Беларускую Раду культуры, Дацкі культурніцкі інстытут і Прадстаўніцтва Еўразвязу ажыццяўляць свае паўнамоцтвы ў кантролі над дакументамі, звязанымі з праектам, і доказамі выдаткаў. Пры невыкананні ўзгодненых тэрмінаў і абавязальніцтваў у справаздачнасці, а таксама недастатковай якасці справаздачаў грантадаўца мае права патрабаваць вярнуць вылучаны грант.

6. Крытэры выключэння

##### 6.1 Адхіленне ад удзелу

Заяўніка (кіраўнікоў праекту і партнёраў) выключаць з удзелу ў конкурсах заявак, калі ён падпадае пад адзін ці некалькі крытэраў:

* ёсць банкрутам, падлягае працэдуры неплацежаздольнасці або ліквідацыі, актывы – у стане ліквідацыі;
* канчатковым судом або канчатковым адміністратыўным рашэннем было ўстаноўлена, што заяўнік не выконвае сваіх абавязальніцтваў у выплаце падаткаў або ўзносаў сацыяльнага забеспячэння, згодна з заканадаўствам краіны, у якой арганізацыя створаная, ці ў якой застаецца ўпаўнаважаны працаўнік, або краіны рэалізацыі гранту;
* канчатковым судом або канчатковым адміністратыўным рашэннем было ўстаноўлена, што заяўнік вінаваты ў сур'ёзных прафесійных парушэннях, што парушаюць дзейныя законы, правілы або этычныя нормы прафесіі, да якой належыць заяўнік, або заяўнік бярэ ўдзел у любых супрацьпраўных дзеяннях, што ўплываюць на ягоны прафесійны аўтарытэт;
* паказаў значныя недахопы ў выкананні асноўных абавязальніцтваў у выкананні кантракту, пагаднення аб гранце або рашэння аб гранце, што фінансуюцца Еўразвязам;
* мае дачыненне (сямейнік ці калега) да чальцоў адборачнай камісіі ці ацэначнага камітэту.

##### 6.2 Адмова атрымання гранту

Заяўнік не атрымае гранту, калі:

* падпадае пад адзін ці некалькі крытэраў выключэння, згаданых у раздзеле 6.1;
* сказіў інфармацыю, што патрабуецца ў якасці ўмовы для ўдзелу ў працэдуры, або не падаў гэтай інфармацыі;
* браў удзел у рыхтаванні конкурсу прапановаў.

7. Умовы фінансавання

##### 7.1 Пазбяганне падвойнага фінансавання

Ні ў якім разе аднолькавыя выдаткі не павінны двойчы фінансавацца з розных крыніцаў. Гэта значыць, што ў выпадку падачы аднаго і таго ж праекту да розных донараў заяўнікі павінны пазначыць сумы і крыніцы, у якіх было запытанае фінансаванне (нават калі заяўку яшчэ разглядаюць).

##### 7.2 Тэрмін выдаткаў

Выдаткі, панесеныя па-за межамі тэрмінаў праекту, пазначаных у кантракце, не будуць прымацца.

Грант можа быць прысуджаны на дзеянне, якое ўжо пачалося, толькі калі заяўнік можа

прадэманстраваць неабходнасць пачатку дзеяння да падпісання грантавага пагаднення.

У такіх выпадках выдаткі, якія прымаюцца да фінансавання, не могуць быць панесеныя да даты падачы заяўкі на грант.

##### 7.3 Суфінансаванне

Заяўнікі маюць права прасіць сродкі ў *ArtPower* на пакрыццё толькі часткі неабходнага бюджэту.

Суфінансаванне імпрэзы можа мець форму:

* уласныя сродкі бенефіцыяра;
* фінансавыя ўнёскі трэціх асобаў;
* грантавыя сродкі іншых донараў, якія не адносяцца да рэсурсаў з фондаў ЕЗ.

8. Ахова звестак і карыстанне вынікамі

Адказ на любую заяўку ўключае ў сябе запіс і апрацоўванне персанальных звестак (імя, адрас і рэзюмэ). Такія даныя будуць апрацоўвацца, згодна з Рэгламентам ЕЗ [№ 45/200121](https://eur-lex.europa.eu/legal-content/EN/TXT/?uri=CELEX%3A02001R0045-20010201) аб ахове фізічных асобаў у дачыненні апрацоўвання персанальных звестак грамадскімі інстытутамі і органамі ды аб свабодным перамяшчэнні такіх звестак. Любыя запытаныя даныя заявак будуць апрацаваныя выключна з мэтаю ацэнкі экспертаў *ArtPower Belarus*, згодна са спецыфікаю конкурсу.

Калі іншага не прадугледжваюць асаблівыя ўмовы, права ўласнасці на вынікі праекту належаць заяўніку(ам).

9. Кантакты

Беларуская Рада культуры



resource.byculture.org
resource@byculture.org